સ્મોલ અને મિડ કેપ આંકને જો બેન્ચમાર્ક ગણવામાં આવે તો હાલ શેરબજારમાં મંદી છવાયેલી હોવાનું કહી શકાય. કેલેન્ડર વર્ષ 2018માં ટોચથી સ્મોલ કેપ આંક 20 ટકા તો મિડ કેપ આંક 16 ટકા તૂટ્યા છે. જ્યારે આની સામે સેન્સેક્સ જાન્યુઆરી ટોચથી માત્ર ચાર ટકાનો ઘટાડો સૂચવે છે. જ્યારે વર્ષના પ્રારંભની સાથે જો સરખાવવામાં આવે તો સેન્સેક્સ હજી 2.5 ટકા પ્લસ છે. જેને કારણે બજારનું ખરેખર ચિત્ર જે ઉપસી રહ્યું છે તે દેખાતું નથી. જાન્યુઆરીમાં સ્મોલ કેપ આંકે 20,183ની ટોચ બનાવ્યા પછી મંગળવારે 2018ની 16,153ની 2018ની સૌથી નીચી સપાટી બનાવી હતી, જે 20 ટકાનો ઘટાડો સૂચવે છે. મિડ કેપ આંક પણ જાન્યુઆરીમાં 18,321ની ટોચ બનાવીને મંગળવારે 2018ની નીચામાં 15,429ની બોટમ બનાવી ચૂક્યો છે. બ્રોડબેઇઝ ધોરણે જોવા જઇએ તો અનેક શેરો વર્ષના પ્રથમ પાંચ મહિનામાં 80-90 ટકા સુધી ઘટ્યા હોવાનું નોંધાયું છે. સેબીએ 1લી જુનથી નવા એડિશનલ સર્વેલિયન્સ મેઝર (એએસએમ) એટલે કે વધારાના તકેદારીના પગલાં લેવાનું એક્સચેન્જને જણાવ્યું હતું. આના અમલીકરણની સાથે જ સ્મોલ કેપ અને મિડ કેપ શેરોમાં વેચવાલીનું વાવાઝોડું ફરી વળ્યું છે. સ્મોલ કેપ આંક છેલ્લા ત્રણ દિવસમાં 6.3 ટકા તૂટ્યો છે.